AfriForum vra SAUK vir duidelikheid oor Afrikaanse TV-uitsendingsDie burgerregte-organisasie AfriForum het ‘n dringende skrywe aan die SAUK gestuur en duidelikheid versoek oor die toekoms van Afrikaanse programme op die openbare uitsaaier se televisiekanale. Dit kom na aanleiding van groot ontevredenheid oor die gebrek aan Afrikaanse TV-nuusuitsendings op SABC2 tydens die Sokkerwêreldbeker en gerugte oor die toekoms van Afrikaanse TV-programme. Alana Bailey, adjunk uitvoerende hoof van AfriForum, sê die organisasie het die SAUK ook daarop gewys dat beter kommunikasie met die Afrikaanse gemeenskap nodig is. Bailey sê AfriForum se lede is geweldig ontsteld oor die verskuiwing en kansellasie van Afrikaanse nuusbulletins weens die uitsending van sokkerwedstryde. “Mense het nie ŉ probleem daarmee dat die wedstryde uitgesaai word nie, maar dan wil hulle betyds weet of die nuus op ander tye of op ŉ ander kanaal uitgesaai gaan word. Tans laat die SABC se kommunikasie met kykers veel te wense oor,” het sy gesê. “Gerugte oor die staking van die vervaardiging en uitsending van Afrikaanse programme is destabiliserend vir die bedryf, maar ook vir die SAUK self. Adverteerders verloor hulle vertroue in die SAUK. Die Afrikaanssprekendes maak tans meer as 30% van die mark uit – om hulle te vervreem is nie net teen die wetlike verpligtinge van die openbare uitsaaier nie, maar is ook ŉ kortsigtige besigheidsbesluit.” Bailey het verder genoem dat bewerings dat Afrikaanse programme van SABC2 na SABC3 gaan verskuif, ewe kommerwekkend is. “SABC3 kan nie oral in die land opgevang word nie. Tensy die SAUK beplan om eers die opvangsprobleem uit te sorteer, sal so ŉ verskuiwing vele Afrikaanse kykers ontneem van toegang tot programme in hulle eie taal.” AfriForum sê hy sal aan die hand van die terugvoer van die SAUK, oor verdere stappe besin om te verseker dat die Afrikaanse publiek steeds toegang tot Afrikaanse TV-programme deur die openbare uitsaaier sal kan hê, soos die wet inderdaad vereis. Lees ook: SAUK ontken dat hy Afrikaans skrap